1Lunyɛ do tele-makima-wati (3 pm), Pita anubɛ Yɔni tara Alla Bato Bɔn la madiyali kɛ tinɛ. 2Kei do ye nyɔ min namarayanɛ kebi a sɔrɔnta. Tele-wo-tele, anu si ta a la Alla Bato Bɔn tenbi-bolɔn wo la min tɔgɛ ko, “Da Kinyanɛ.” Minnu bi donna Alla Bato Bɔn la, a kɛnɛna wonu matarala wodi ma. 3A ya Pita anubɛ Yɔni yen donna tumɛ min, a ya anu tara fan do la. 4Anu ya a mafɛlɛn sin! Pita ko, “I yɛ lana! Ma mafɛlɛn.” 5A ya anu mafɛlɛn sin! A ya a lɔn ko a si fan do sɔrɔn anu bolo. 6Kɔnɔ Pita ya a fɔ a ye ko, “Wodi sa n bolo kɔnɔ min bi n bolo, n si wo di i ma. Yisa Nasarɛti kɛ, Allata-Mɔgɔ-Yabɔnɛ tɔgɛ rɔ, i lasɔ. I ni tagama!” 7A ya a bira a bolo nyimɛ ma ka a dɛnbɛ a lasɔla. Tiriyante wo rɔ, kei wo kiannu anubɛ a wɔlɔkɛ-kolenu ya sɛnbɛ sɔrɔn. 8A ya a lasɔ kelenna ka tagama dabira. Wo kɔma, a donta Alla Bato Bɔn la anu fɛ. A ye tagamana. A ye a gbanna. A ye Alla tantola a kulu mayɛlɛnɛ la. 9Nba, nyama bɛɛ ya a yen tagamana Alla tanto tinɛ. 10Anu ya a lɔn nkɛkuna ko tarali-kɛlɛ min si sigi Alla Bato Bɔn “Da Kinyanɛ” la, ko wo le, anu dama tɛrɛnara wo la ka kawa wola ko la min bara ma a la. 11Namara-kɔrɛ wo kirita Pita anubɛ Yɔni ma tumɛ min, mɔgɛ bɛɛ kawara ka anu buri anu wara ka ta Alla Bato Bɔn dandan kɔrɔ min tɔgɛ ko, “Silamɛnita Dandan Kɔrɛ.” 12Pita ya mɔgɛ wonu nadɛnnɛ yen tumɛ min, a ya a fɔ anu ye ko, “N ta-nyɔgɛ Isirɛla kɛnu, wo ye kawala kɛ ma kama? Wo ye tola ma mafɛlɛnna nfenna? Wo ya a lɔn ko ma nyɛrɛta sɛnbɛ le ya a lakɛndɛya, wa? Ma nyɛrɛta sɛnbɛ anubɛ sɛninyɛ ma a ma, kei kɛ ye tagamana de! 13Iburayimata Alla anubɛ Isiyakatɛ anubɛ Yakobatɛ, ma benbanuta Alla kɔni, wole ara ala wɔli kɛlɛ Yisa gbiliya. Wo le ya ale Yisa wo don sɛnbɛ-tiginu bolo. Wo ya wo ban a la Pailɛti yakɔrɔ. Ado Pailɛti ya a latɛgɛ ko a ni a boloka tumɛ min, wo ma sɔn. 14Yisa telennɛ, fɛɛ woo sa a la kɔnɔ wo ya wo ban a la. Wo ya Pailɛti madiya ko a ni mɔgɛ fagalɛ do boloka wo ye. 15Ale min bi ni-bɛrɛ dila mɔgɛnu ma, wole ya wo faga kɔnɔ Alla le ya a lawuli ka bɔ furinu tɛma. Ata sereyɛ le male la. 16Wo ya kabana koe min yen kɛ, wo kɛra dɛnkɛninyɛ fɛ ale Yisa tɔgɛ rɔ. Ale Yisa tɔgɛ le ara sɛnbɛ di kei kɛ ma. Ala dɛnkɛninyɛ Yisa ma, wo le ya a ma, wo bɛɛ ye a kɛndɛyanɛ yenna. 17“Nba, n na kelen nyɔgɛnu, n ya a lɔn ko wobɛ wola kun tiginu ya min ma Yisa la, wo ya wo ma bawo wo sa a kalama. 18Kebi fɔlɔ, Alla ya a fɔ ala nɛbi bɛɛ baraka rɔ ko fɔ Allata-Mɔgɔ-Yabɔnɛ ni tɔrɔ. Ado wo ara bɔ a la ka le. 19Nba, wo ni yɛlɛma ka tubi Alla ma. Woletɔ a si wo hakɛ yesi feu, ka wo makoto. Ni wo ya wo ma, 20wo si ni-lafɛrɛ sɔrɔn Mari bolo. Alla ara ban ata Mɔgɔ Yabɔnɛ min yabɔla wo ye, a si ale Yisa lana wo ye. 21Kɔnɔ fɔ a ni to Arinyɛni tɔ ha fan-bɛɛ-kuraya-wati ni ke iko Alla ya a fɔ ala nɛbi-sɛnimɛnu fɛ nya min fɔlɔfɔlɔ. 22Musa ko wola Mari Alla si nɛbi do lana wo ma iko a ya ale lana nya min. A si bɔ wo nyɛrɛta mɔgɛnu tɛma. A ko ale wa min bɛɛ fɔ wo ye, wa wo tole masɔ wo la. 23A ko fanan ko ni mɔgɔ wo mɔgɔ ma a tole masɔ nɛbi wo la, Alla si wo tigi bɔ ata mɔgɛnu tɛma ka a halaki pɔ! 24Ka a dabira Nɛbi Samuwɛlita wati ma anubɛ nɛbi minnu nara ale kɔma wɔlɔyiya kɛ tinɛ, wonu dama ya tele kɛnuna ko fɔ. 25Alla ya lanyiri minnu kiri ala nɛbinu baraka rɔ, wotɛ le wonu na. Alla ya lanyiri minnu kiri wo benbanu ye, wo ara wo sɔrɔn iko a ya a fɔ Iburayima ye nya min. A ko duninya-mɔgɛ bɛɛ si na duwɛ sɔrɔn ale bɔnsɔn fɛ. 26Woletɔ Alla ya ala wɔli kɛlɛ Yisa yabɔ ka a sɔ wole fɔlɔn ma ko a ni duwa wo ye alako wo dama ni yɛlɛma ka bɔ wola ko-yogomɛnu tɔ nya min.”
Copyright
Learn More
bam_Latn zho_Hant eng_Latn